Selvom hun hverken går med mundbind eller hamstrer dåsemad fra hylderne i supermarkedet, er professor Lone Simonsen fra Roskilde Universitet ganske sikker i sin sag.

Hør Mathilde fortælle sin historie her DRs nyhedspodcast Genstart giver dig tidens største og vigtigste nyhedshistorier. Få et unikt indblik i én aktuel historie, få den fortalt fra starten og få besvaret de spørgsmål, du ikke anede, du ønskede svar på. Hør Genstart i DRs radioplayer her - eller der, hvor du plejer at hente dine podcasts.

Med 30 år som forsker i virusser og vacciner i bagagen er hun ikke bange for at sige, at spredningen af coronavirusset allerede har vokset sig for stor til kun at være en lokal epidemi.

Det siger hun i DR's nyhedspodcast Genstart.

- Jeg var for flere uger siden ret sikker på, at det ville blive en pandemi. Og det tror jeg godt, at vi kan sige, at det er nu.

- Folk er forsigtige med at kalde det en pandemi, men per definition når noget spreder sig uhæmmet på flere kontinenter, så er det sådan set en pandemi, siger hun.

Det betyder dog ikke, at der er grund til panik - slet ikke - men Lone Simonsen er til gengæld skeptisk over for "illusionen" om, at vi stadig kan nå at stoppe virusset fra at sprede sig.

Ifølge WHO er der dog endnu ikke tale om en pandemi, men en epidemi, da 130 lande ikke er ramt af smitten.

Karantæner og aflysninger vil næppe stoppe virusset

Indtil videre er cirka 90.000 mennesker på verdensplan smittet med coronavirusset, der startede i Wuhan i det østlige Kina. Omkring halvdelen af disse er blevet erklæret raske, mens 3.000 har mistet livet.

Det har ført til karantæner af mulige smittede, aflyste flyafgange til berørte områder og udsolgte mundbind.

Men vi må forstå, at det næppe vil hjælpe, fordi vi altid vil være nogle dage bagefter, forklarer Lone Simonsen i Genstart.

- Det er alt sammen noget, som er lidt hullet. Når vi sætter et rejseforbud på folk fra Iran, så har de allerede haft epidemien i flere måneder, siger hun.

Derfor må vi også antage, at coronavirusset har spredt sig langt mere, end vi går og tror, mener Lone Simonsen.

De milde tilfælde får nakkehårene til at rejse sig

For at nå til den konklusion skal man først og fremmest se på, hvorfor den spreder sig så effektivt. Og det handler ikke om, hvor slem virusset kan være i de værste tilfælde. Tværtimod handler det om, hvor mild den kan være.

Og da Lone Simonsen først blev klar over det, var det noget, der fik nakkehårene til at rejse sig hos den erfarne forsker i pandemier.